钦定古今图书集成/明伦汇编/闺媛典/第337卷 > 《璇玑图诗序》
## 钦定古今图书集成/明伦汇编/闺媛典/第337卷 > 《璇玑图诗序》

前秦苻坚时，秦州刺史扶风窦滔妻苏氏，陈留令武功苏道贤第三女也。名蕙，字若兰，智识精明，仪容妙丽，谦默自守，不求显扬。年十六，归于窦氏，滔甚敬之。然苏氏性近于急，颇伤嫉妒。滔字连波，右将军于爽之孙，朗之第二子也。神风伟秀，该通经史，允文允武，时论高之。苻坚委以心膂之任，备历显职，皆有政闻。迁秦州刺史，以忤旨谪戍炖煌。会坚寇晋襄阳，虑有危偪，藉滔才略，诏拜安南将军，留镇襄阳。初，滔有宠姬赵阳台，歌舞之妙，无出其右。滔置之别所，苏氏知之，求而获焉，苦加捶辱，滔深以为憾。阳台又专伺苏氏之短，谗毁交至，滔益忿苏氏。苏氏时年二十三。及滔将镇襄阳，邀苏氏同往。苏氏忿之，不与偕行。乃携阳台之任，绝苏氏音问。苏氏悔恨自伤，因织锦为回文，五采相宣，莹心辉目，纵广八寸，题诗二百馀首，计八百馀言，纵横反复，皆为文章。其文点画无缺，才情之妙，超今迈古，名曰《璇玑图》。然读者不能悉通。苏氏笑曰：“徘徊宛转，自为语言。非我佳人，莫能解之。” 遂发苍头赍至襄阳。滔览之，感其妙绝，因送阳台至关中，而具车徒盛礼，迎苏氏归于汉南，恩好愈重。苏氏所著文词五千馀言，属隋季丧乱，文字散落，追求弗获，而锦字回文，盛传于世。朕听政之暇，留心坟典，散帙之次，偶见斯图，因述“若兰之多才，复美连波之悔过” ，遂制此文，聊示将来。如意元年五月一日，“大周天册金轮” 皇帝制。